4.3. IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA ZA PRVO POLUGODIŠTE 2023. GODINE

Izdavanje jamstava propisano je odredbama članaka 103. do 117. u okviru razdjela VIII. Zakona o proračunu (Narodne novine, broj 144/21) i odredbama članaka 54. do 58. Zakona o izvršavanju Državnog proračuna Republike Hrvatske za 2023. godinu (Narodne novine, broj 145/22 i 63/23). Prema Zakonu o izvršavanju Državnog proračuna Republike Hrvatske za 2023. godinu, dano je ovlaštenje Vladi Republike Hrvatske da, u ime Republike Hrvatske, može davati financijska i činidbena jamstva na prijedlog nadležnog ministarstva.

Godišnja vrijednost novih financijskih jamstava za 2023. godinu iznosi 1.232.830.393,43 eura, od čega se iznos od 882.830.393,43 eura odnosi na izvanproračunske korisnike državnog proračuna iz članka 47. stavka 3. Zakona o izvršavanju Državnog proračuna Republike Hrvatske za 2023. godinu. U iznos novih financijskih jamstava ne ulazi vrijednost jamstava danih za refinanciranje i reprogramiranje obveza iz prethodnih godina za koje je bilo dano jamstvo.

Državna jamstva izdaju se za: potporu kapitalnim ulaganjima u razvitak kojima se poboljšavaju opći uvjeti gospodarskog djelovanja i koji utječu na izvozni učinak, provedbu prioritetnog programa/projekta koji ima značenje za regionalnu gospodarsku stabilnost, radi ublažavanja gospodarske nerazvijenosti određenog područja, uklanjanje ratnih šteta, obnove ili hitne obnove od posljedica prirodnih nepogoda.

Nadležno ministarstvo, na temelju zahtjeva, dužno je ocijeniti temelj donošenja prijedloga dodjele jamstva ili druge osnove za podnošenje zahtjeva za dodjelu jamstva, bonitet tražitelja, ocjenu stanja zaduženosti, efekte novog zaduženja na mogućnost razvoja i likvidnosti te izraditi stručno mišljenje i jasno opredjeljenje prema odobrenju predloženog jamstva.

Činidbena jamstva su u pravilu vezana za okončanje posla, a mogu se davati na temelju primljenih predujmova u novcu ili imovini za gradnju brodova do njihove isporuke, nabavu zrakoplova na temelju dugoročnog ugovora o zakupu te za infrastrukturne projekte koji se izvode na osnovi ugovora o koncesiji ili zajedničkih ulaganja.

Za dana jamstva ugovorom o izdavanju jamstva uređuju se obveze tražitelja jamstva i instrumenti osiguranja.

Za jamstva koja se aktiviraju Ministarstvo financija može Financijskoj agenciji dati nalog za naplatu po aktiviranom državnom jamstvu radi namirenja duga.

Prema Zakonu o proračunu, članak 111. propisano je da se Zakonom o izvršavanju Državnog proračuna Republike Hrvatske mogu ovlastiti druga tijela za izdavanje državnih jamstava u ime i za račun Republike Hrvatske.

Zakonom o izvršavanju Državnog proračuna Republike Hrvatske za 2023. godinu, člankom 56. dana je ovlast Hrvatskoj banci za obnovu i razvitak i Hrvatskoj agenciji za malo gospodarstvo, inovacije i investicije u okviru provedbe mjera državne potpore u svrhu podrške gospodarstvu u pandemiji COVID 19 i u okviru drugih mjera podrške gospodarstvu, da u ime i za račun Republike Hrvatske izdaju jamstva.

Godišnja vrijednost novih jamstava za 2023. godinu u okviru provedbe mjera državne potpore u svrhu podrške gospodarstvu u pandemiji COVID 19 i u okviru drugih mjera podrške gospodarstvu iznosi 338.443.161,46 eura i ne ulazi u godišnju vrijednost novih jamstava za 2023. godinu iz članka 54. stavka 2. navedenog Zakona kao ni u iznos jamstvene zalihe iz članka 54. stavka 5. istoga.

Zakonom o izvršavanju Državnog proračuna Republike Hrvatske za 2023. godinu, člankom 57. dana je ovlast Hrvatskoj banci za obnovu i razvitak da u okviru provedbe Nacionalnog plana oporavka i otpornosti 2021.-2026., u ime i za račun Republike Hrvatske izdaje jamstva.

Godišnja vrijednost novih jamstava za 2023. godinu u okviru provedbe Nacionalnog plana oporavka i otpornosti 2021.-2026. iznosi 398.168.425,24 eura i ne ulazi u godišnju vrijednost novih jamstava za 2023. godinu iz članka 54. stavka 2. navedenog Zakona kao ni u iznos jamstvene zalihe iz članka 54. stavka 5. istoga.

***DANA JAMSTVA***

U razdoblju od 1. siječnja do 30. lipnja 2023. godine izdano je šest jamstava u iznosu od 217.793.705,00 eura. Od navedenog iznosa, iznos od 212.734.000,00 eura odnosi se na nova jamstva izdana za izmirenje obveza izvanproračunskih korisnika, a iznos od 5.059.705,00 eura odnosi se na činidbena jamstva.

U sektoru gospodarstva jamstva su izdana u iznosu od 5.059.705,00 eura, dok je u sektoru prometa izdano jamstava u iznosu od 212.734.000,00 eura.

U sektoru gospodarstva jamstva su izdana za društva Brodotrogir Cruise d.o.o. i Uljanik Brodogradnja 1856 d.o.o..

BRODOTROGIR CRUISE d.o.o.

Na sjednici održanoj dana 13. siječnja 2023. godine Vlada Republike Hrvatske donijela je Odluku (Klasa: 022-03/22-04/520, Urbroj: 50301-05/27-23-2) o davanju državnog jamstva u korist Hrvatske banke za obnovu i razvitak i/ili drugih poslovnih banaka u zemlji i/ili inozemstvu, za kreditno zaduženje društva Brodotrogir Cruise d.o.o., Trogir, za izgradnju faze B broda Nov. 370.

Sukladno donesenoj Odluci, dana 17. svibnja 2023. godine Ministarstvo financija izdalo je jamstvo Riznični broj F-003-23 u korist Hrvatske banke za obnovu i razvitak u iznosu od 4.019.705,00 eura. Izdano jamstvo pokriva 80% ukupnog kreditnog zaduženja koje iznosi 5.024.631,00 eura.

Ugovorom o izdavanju Jamstva broj: F-003-23 za uredno izmirenje kratkoročnih obveza sklopljenom 17. svibnja 2023. godine između Ministarstva financija, Ministarstva gospodarstva i održivog razvoja i društva Brodotrogir Cruise d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica, 5 vlastitih trasiranih bjanko akceptiranih mjenica i založno pravo na nekretninama i brodu.

ULJANIK BRODOGRADNJA 1856 d.o.o.

Na sjednici održanoj dana 19. svibnja 2023. godine Vlada Republike Hrvatske donijela je Odluku (Klasa: 022-03/23-04/226, Urbroj: 50301-05/27-23-1) o davanju prethodne suglasnosti za izmjene državnog jamstva u korist Hrvatske banke za obnovu i razvitak i/ili drugih poslovnih banaka u zemlji i/ili inozemstvu za kreditno zaduženje društva ULJANIK Brodogradnja 1856 d.o.o., Pula za izgradnju broda Nov. 535.

Dana 15. lipnja 2023. godine sukladno donesenoj Odluci, Ministarstvo financija izdalo je I. Dodatak jamstvu Riznični broj F-010-21/I u korist Hrvatske banke za obnovu i razvitak u iznosu od 1.040.000,00,00 eura (izdano jamstvo pokriva 80% ukupnog kreditnog zaduženja koje iznosi 1.300.000,00 eura).

I. Dodatkom Ugovoru o izdavanju Jamstva broj: F-010-21/I za uredno izmirenje dugoročnih obveza sklopljenom 15. lipnja 2023. godine između Ministarstva financija, Ministarstva gospodarstva i održivog razvoja i društva ULJANIK Brodogradnja 1856 d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica, 10 vlastitih trasiranih bjanko akceptiranih mjenica te založno pravo na brodu i pokretninama.

U sektoru prometa jamstva su izdana za društva: HŽ Putnički prijevoz d.o.o., HŽ Infrastruktura d.o.o. i Hrvatske ceste d.o.o..

HŽ PUTNIČKI PRIJEVOZ d.o.o.

Na sjednici održanoj dana 14. travnja 2022. godine Vlada Republike Hrvatske donijela je Odluku (Klasa: 022-03/22-04/117, Urbroj: 50301-05/27-22-3) o davanju prethodne suglasnosti za sklapanje ugovora o predfinanciranju i najmu između društva HŽ Putnički prijevoz d.o.o. i EUROFIMA-Europskog društva za financiranje nabavki željezničkog materijala, radi nabave 7 dizel-električnih motornih vlakova te je dana 22. prosinca 2022. godine donijela Odluku o izmjeni i dopunama navedene Odluke (Klasa: 022-03/22-04/475, Urbroj: 50301-05/20-22-3).

Dana 17. siječnja 2023. godine sukladno donesenim Odlukama, Ministarstvo financija zaključilo je s HŽ Putnički prijevoz d.o.o. i Ministarstvom mora, prometa i infrastrukture Ugovor o reguliranju obveza i odgovornosti u svrhu redovite otplate financijskih sredstava EUROFIMA-Europskom društvu za financiranje nabavki željezničkog materijala Riznični broj F-001-23.

Navedenim Ugovorom uređuju se obveze i odgovornosti društva HŽ Putnički prijevoz d.o.o. nastale temeljem Ugovora o predfinanciranju i najmu (EFI NO. 20196) i Ugovora o ustupu i nalogu (EFI NO. 20196) zaključenih između društva HŽ Putnički prijevoz d.o.o. i EUROFIMA-Europskog društva za financiranje nabavki željezničkog materijala, Basel, za koje obveze Republika Hrvatska jamči temeljem članka 5. Konvencije o osnivanju EUROFIMA-Europskog društva za financiranje nabavki željezničkog materijala, a kojoj je Republika Hrvatska pristupila Odlukom Vlade Republike Hrvatske (Narodne novine broj 6/1994 od 6. lipnja 1994. godine).

Ugovorom o reguliranju obveza i odgovornosti u svrhu redovite otplate financijskih sredstava EUROFIMA-Europskom društvu za financiranje nabavki željezničkog materijala, u ime Republike Hrvatske, Ministarstvo financija preuzima jamstvo za ispunjenje obveza prema EUROFIMA-Europskom društvu za financiranje nabavki željezničkog materijala u iznosu od 31.000.000,00 EUR.

HŽ INFRASTRUKTURA d.o.o.

Za društvo HŽ Infrastruktura d.o.o., Vlada Republike Hrvatske na sjednici održanoj dana 2. lipnja 2023. godine donijela je Odluku o davanju državnog jamstva u korist Hrvatske banke za obnovu i razvitak za kreditno zaduženje društva HŽ Infrastruktura d.o.o., radi financiranja projekata iz CEF programa s ciljem održavanja dinamike ispunjenja financijskih obveza prema izvođačima, a vezano za dinamiku priljeva EU sredstava (Klasa: 022-03/23-04/219, Urbroj: 50301-05/27-23-3).

Sukladno spomenutoj Odluci dana 30. lipnja 2023. godine Ministarstvo financija izdalo je jamstvo Riznični broj F-004-23, u korist Hrvatske banke za obnovu i razvitak u iznosu od 32.517.000,00 eura (izdano jamstvo pokriva 100% ukupnog kreditnog zaduženja koje iznosi 32.517.000,00 eura).

Ugovorom o izdavanju Jamstva broj: F-004-23 za uredno izmirenje dugoročnih obveza sklopljenom 30. lipnja 2023. godine između Ministarstva financija, Ministarstva mora, prometa i infrastrukture i društva HŽ Infrastruktura d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica i 10 vlastitih trasiranih bjanko akceptiranih mjenica.

Na sjednici održanoj dana 2. lipnja 2023. godine Vlada Republike Hrvatske donijela je Odluku (Klasa: 022-03/23-04/218, Urbroj: 50301-05/27-23-3) o davanju državnog jamstva u korist Privredne banke Zagreb d.d., Zagreb, za kreditno zaduženje društva HŽ Infrastruktura d.o.o., radi financiranja projekata iz CEF programa s ciljem održavanja dinamike ispunjenja financijskih obveza prema izvođačima, a vezano za dinamiku priljeva EU sredstava.

Sukladno spomenutoj Odluci dana 30. lipnja 2023. godine Ministarstvo financija izdalo je jamstvo Riznični broj F-005-23, u korist Privredne banke Zagreb d.d., Zagreb u iznosu od 32.517.000,00 eura (izdano jamstvo pokriva 100% ukupnog kreditnog zaduženja koje iznosi 32.517.000,00 eura).

Ugovorom o izdavanju Jamstva broj: F-005-23 za uredno izmirenje dugoročnih obveza sklopljenom 30. lipnja 2023. godine između Ministarstva financija, Ministarstva mora, prometa i infrastrukture i društva HŽ Infrastruktura d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica i 10 vlastitih trasiranih bjanko akceptiranih mjenica.

HRVATSKE CESTE d.o.o.

Na sjednici održanoj dana 20. travnja 2023. godine Vlada Republike Hrvatske donijela je Odluku (Klasa: 022-03/23-04/161, Urbroj: 50301-05/27-23-3) o davanju državnog jamstva u korist banaka: Erste&Steiermärkische Bank d.d., Hrvatska banka za obnovu i razvitak, OTP Banka d.d., Privredna banka Zagreb d.d., Raiffeisenbank Austria d.d. i Zagrebačka banka d.d., za dugoročno kreditno zaduženje društva Hrvatske ceste d.o.o., radi financiranja projekata i plana poslovanja društva u 2023. godini.

Sukladno spomenutoj Odluci dana 4. svibnja 2023. godine Ministarstvo financija izdalo je jamstvo Riznični broj F-002-23, u korist banaka: Erste&Steiermärkische Bank d.d., Hrvatska banka za obnovu i razvitak, OTP Banka d.d., Privredna banka Zagreb d.d., Raiffeisenbank Austria d.d. i Zagrebačka banka d.d., u iznosu do 116.700.000,00 eura. Izdano jamstvo pokriva 100% ukupnog kreditnog zaduženja koje iznosi 116.700.000,00 eura.

Ugovorom o izdavanju Jamstva broj: F-002-23 za uredno izmirenje dugoročnih obveza sklopljenom 4. svibnja 2023. godine između Ministarstva financija, Ministarstva mora, prometa i infrastrukture i društva Hrvatske ceste d.o.o., ugovoreni su instrumenti osiguranja za uredno izvršenje svih obveza koje mogu nastati po izdanom jamstvu iz Ugovora o kreditu i njemu pripadajućim dodatcima i to zadužnica i 10 vlastitih trasiranih bjanko akceptiranih mjenica.

***DANA JAMSTVA PRORAČUNSKIH KORISNIKA***

U razdoblju od 1. siječnja do 30. lipnja 2023. godine proračunski korisnici Državnog proračuna izdali su jamstava u iznosu od 50.522.403,06 eura te se ukupni iznos odnosi na jamstva izdana od Hrvatske agencije za malo gospodarstvo, inovacije i investicije HAMAG-BICRO.

***DANA JAMSTVA PO POSEBNIM PROGRAMIMA***

Zakonom o izvršavanju Državnog proračuna Republike Hrvatske za 2023. godinu, člankom 57. dana je ovlast Hrvatskoj banci za obnovu i razvitak da u okviru provedbe Nacionalnog plana oporavka i otpornosti 2021.-2026., u ime i za račun Republike Hrvatske, bez suglasnosti Vlade Republike Hrvatske odnosno nadležnog ministra ili ministra financija, izdaje jamstva.

Sukladno navedenome, Hrvatska banka za obnovu i razvitak je u razdoblju od 1. siječnja do 30. lipnja 2023. godine izdala jedno jamstvo u iznosu od 231.200,00 eura.

***IZVRŠENA PLAĆANJA PO PROTESTIRANIM JAMSTVIMA***

U državnom proračunu za 2023. godinu jamstvena pričuva planirana je u iznosu od 48.816.843,00 eura.

U razdoblju od 1. siječnja do 30. lipnja 2023. godine na ime protestiranih jamstava izvršena su plaćanja na teret jamstvene pričuve u iznosu od 8.633.428,58 eura.

Plaćanja se odnose na izmirenje kreditnih obveza društva HŽ Infrastruktura d.o.o. u iznosu od 8.388.068,08 eura (od čega se iznos od 6.614.246,46 eura odnosi na glavnicu te iznos od 1.773.821,62 eura na redovnu kamatu) te na izmirenje obveza društva Uljanik d.d. u stečaju u iznosu od 245.360,50 eura na ime troškova arbitražnog postupka.

Na ime potraživanja za protestirana i plaćena državna jamstva, u prvom polugodištu 2023. godine izvršen je povrat sredstava u Državni proračun u iznosu od 2.833.129,36 eura te je stečena imovina odnosno dionice u iznosu od 1.189.992,70 eura i rezerve u kapitalu u iznosu od 33.547.296,96 eura.

U ovršnom postupku nad društvom Jadranski luksuzni hoteli d.d. (ranije Hoteli Croatia d.d., Cavtat) naplaćen je iznos od 1.736.252,09 eura koji se odnosi na potraživanje Ministarstva financija temeljem Ugovora o nagodbi kojim je utvrđen dug dužnika Hoteli Croatia d.d., Cavtat na temelju izdanih i protestiranih državnih jamstava.

U predstečajnom postupku društva Alpha Adriatic d.d. (ranije Uljanik plovidba d.d.) naplaćen je iznos od 1.094.817,14 eura.

Temeljem Ugovora o obavljanju bankarskih poslova i usluga od 31. prosinca 2002. godine zaključenog između Ministarstva financija i Privredne banke Zagreb d.d., Privredna banka Zagreb d.d. u ime i za račun Ministarstva financija obavlja bankarske poslove i usluge u svezi s naplatom kredita Županjske banke d.d. u stečaju (PLASMANI ŽUBA-BLB i HYPO). Sukladno navedenom Ugovoru i temeljem Odluke Vlade Republike Hrvatske o izmjenama uvjeta kredita odobrenih od strane Ministarstva poljoprivrede (Narodne novine broj 105/04, 98/05, 108/10, 79/15 i 55/19), Privredna banka Zagreb d.d. uplatila je u korist Državnog proračuna iznos od 2.060,13 eura.

***IZVRŠENA PLAĆANJA PO PROTESTIRANIM JAMSTVIMA PRORAČUNSKIH KORISNIKA***

U razdoblju od 1. siječnja do 30. lipnja 2023. godine na ime protestiranih jamstava proračunskih korisnika Državnog proračuna izvršena su plaćanja u iznosu od 1.949.449,29 eura od čega se iznos od 1.620.133,52 eura odnosi na plaćanja Hrvatske agencije za malo gospodarstvo, inovacije i investicije HAMAG- BICRO te iznos od 329.315,77 eura na plaćanja Ministarstva turizma i sporta.