**OBRAZLOŽENJE IZVRŠENJA FINANCIJSKOG PLANA CENTRA ZA RESTRUKTURIRANJE I PRODAJU ZA PRVO POLUGODIŠTE 2023. GODINE**

**PRIHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **OSTVARENJE 1.-6. 2022.** | **REBALANS 2023.** | **OSTVARENJE 1.-6. 2023.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 6 PRIHODI POSLOVANJA | 685.515 | 5.592.375 | 1.212.754 | 176,9 | 21,7 |
| 7 PRIHODI OD PRODAJE NEFINANCIJSKE IMOVINE | 25.252 | 79.600 | 26.259 | 104,0 | 33,0 |
| **UKUPNI PRIHODI** | **710.766** | **5.671.975** | **1.239.013** | **174,3** | **21,8** |

PRIHODI POSLOVANJA

Centar za restrukturiranje i prodaju (dalje u tekstu: Centar) je za 2023. godinu planirao prihode poslovanja u iznosu od 5.592.375,00 eura, a za izvještajno razdoblje od siječnja do kraja lipnja 2023. godine isti su ostvareni u iznosu od 1.212.754,19 eura ili 21,69% plana i odnose se na:

* **Pomoći proračunu iz drugih proračuna i izvanproračunskim korisnicima** - ostvarene su u iznosu od 475.403,37 eura, a odnose se na sredstva zaprimljena od Ministarstva financija za podmirenje tražbina radnika društva Orljava d.o.o. u stečaju sukladno Odluci Vlade Republike Hrvatske o sklapanju ugovora o prijenosu tražbina radnika društva Orljava d.o.o. u stečaju kao stečajnih vjerovnika prvog višeg isplatnog reda prema stečajnom dužniku Orljava d.o.o. u stečaju od 02. ožujka 2023. godine;
* **Prihodi od financijske imovine** – ostvareni su u iznosu 492.520,66 eura, a u najvećoj mjeri se odnose na prihode od zateznih kamata (14.915,62 eura), prihode od dividendi (462.769,24 eura), prihode od kamata na oročena sredstva i depozite po viđenju (3.057,92 eura) i ostale prihode od financijske imovine (11.777,88 eura);
* **Prihodi od nefinancijske imovine** – ostvareni su u iznosu od 27.792,28 eura i odnose se na prihode od zakupa i najma;
* **Prihodi od kamata na dane zajmove** – ostvareni su u iznosu od 4.877,29 eura i u najvećoj mjeri se odnose na prihode od redovnih kamata po danim zajmovima iz ranijih razdoblja;
* **Prihodi od prodaje proizvoda i roba te pruženih usluga** – ostvareni su u sveukupnom iznosu od 148.078,86 eura, a odnose se na prihode od naknade za realiziranu prodaju dionica/poslovnih udjela i naknade za naplaćenu dividendu za trgovačka društva iz portfelja Republike Hrvatske i Hrvatskog zavoda za mirovinsko osiguranje sukladno odredbama Odluke o visini naknade za upravljanje i raspolaganje dionicama i udjelima kojima upravlja Centar za restrukturiranje i prodaju („Narodne novine“ broj 39/2019), na prihode od izdane ponudbene dokumentacije, na prihode od izdanih iskaza nekretnina i na prihode od pruženih usluga fotokopiranja;
* **Ostali prihodi** – ostvareni su u iznosu od 64.081,73 eura, a odnose se na prihode od parničnih troškova (912,05 eura), prihode po sklopljenim nagodbama i sporazumima te prihode iz predstečaja (8.402,25 eura), prihode od režijskih troškova koji se u najvećoj mjeri odnose na refundaciju troškova sukladno Sporazumu o raspodjeli i načinu plaćanja troškova nekretnine u Zagrebu, Ivana Lučića 6-8 od 25.07.2017. godine (44.025,25 eura), prihode od nadoknade troškova od upravljanja dionicama i poslovnim udjelima (10.136,46 eura) te na ostale prihode (605,72 eura).

PRIHODI OD PRODAJE NEFINANCIJSKE IMOVINE

Centar je za 2023. godinu planirao prihode od prodaje nefinancijske imovine u iznosu od 79.600,00 eura, a za izvještajno razdoblje od siječnja do kraja lipnja 2023. godine isti su ostvareni u iznosu od 26.258,71 euro ili 32,99% plana i odnose se na prihode od prodanih nekretnina u vlasništvu Centra te na prihode od stanova na kojima postoji stanarsko pravo po kojima su potraživanja prenesena na pravne prednike Centra temeljem rješenja trgovačkih sudova.

**RASHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **IZVRŠENJE 1.-6. 2022.** | **REBALANS 2023.** | **IZVRŠENJE 1.-6. 2023.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 3 RASHODI POSLOVANJA | 1.351.369 | 8.360.875 | 1.998.937 | 147,9 | 23,9 |
| 4 RASHODI ZA NABAVU NEFINANCIJSKE IMOVINE | 8.844 | 216.400 | 49.485 | 559,5 | 22,9 |
| **UKUPNI RASHODI** | **1.360.213** | **8.577.275** | **2.048.422** | **150,6** | **23,9** |

RASHODI POSLOVANJA

Centar je za 2023. godinu planirao rashode poslovanja u iznosu od 8.360.875,00 eura, a za izvještajno razdoblje od siječnja do kraja lipnja 2023. godine isti su izvršeni u iznosu od 1.998.936,94 eura ili 23,91% plana i odnose se na:

* **Rashodi za zaposlene** – izvršeni su u iznosu od 1.053.384,21 euro, a odnose se na bruto plaće i doprinose te na isplate jubilarnih nagrada, pomoći i slično;
* **Materijalni rashodi** – izvršeni su u iznosu 459.609,66 eura, a odnose se na naknade troškova zaposlenima u iznosu od 34.208,23 eura, rashode za materijal i energiju u iznosu od 95.916,58 eura, rashode za usluge u iznosu od 297.722,44 eura (od toga intelektualne i osobne usluge iznose 197.445,96 eura) te na ostale nespomenute rashode poslovanja u iznosu od 31.762,41 euro (od toga troškovi sudskih postupaka iznose 21.056,84 eura);
* **Financijski rashodi** – izvršeni su u iznosu od 10.583,53 eura, a odnose se na bankarske usluge i usluge platnog prometa u iznosu od 4.098,52 eura te na zatezne kamate u iznosu od 6.485,01 euro;
* **Naknade građanima i kućanstvima na temelju osiguranja i druge naknade –**izvršeni su u iznosu od475.359,54 eura, a odnose se na podmirenje tražbina radnika društva Orljava d.o.o. u stečaju sukladno Odluci Vlade Republike Hrvatske o sklapanju ugovora o prijenosu tražbina radnika društva Orljava d.o.o. u stečaju kao stečajnih vjerovnika prvog višeg isplatnog reda prema stečajnom dužniku Orljava d.o.o. u stečaju od 02. ožujka 2023. godine.

RASHODI ZA NABAVU NEFINANCIJSKE IMOVINE

Centar je za 2023. godinu planirao rashode za nabavu nefinancijske imovine u iznosu od 216.400,00 eura, a u izvještajnom razdoblju od siječnja do kraja lipnja 2023. godine isti su izvršeni u iznosu od 49.485,03 eura ili 22,87% plana i odnose se na nabavu uredske opreme i namještaja u iznosu 701,25 eura te na nabavu servera u iznosu od 48.783,78 eura.

**RAČUN FINANCIRANJA**

**Račun prihoda i rashoda**

|  |  |  |  |
| --- | --- | --- | --- |
| **BROJČANA OZNAKA I NAZIV** | **REBALANS 2023.** | **OSTVARENJE/ IZVRŠENJE 1.-6. 2023.** | **INDEKS** |
| 1 | 2 | 3 | 4=3/2 |
| UKUPNI PRIHODI | 5.671.975 | 1.239.013 | 21,8 |
| UKUPNI RASHODI | 8.577.275 | 2.048.422 | 23,9 |
| **RAZLIKA - VIŠAK/MANJAK** | **-2.905.300** | **-809.409** | **27,9** |

**Račun financiranja**

|  |  |  |  |
| --- | --- | --- | --- |
| **BROJČANA OZNAKA I NAZIV** | **REBALANS 2023.** | **OSTVARENJE/ IZVRŠENJE 1.-6. 2023.** | **INDEKS** |
| 1 | 2 | 3 | 4=3/2 |
| 8 PRIMICI OD FINANCIJSKE IMOVINE I ZADUŽIVANJA | 2.562.700 | 1.857.792 | 72,5 |
| 5 IZDACI ZA FINANCIJSKU IMOVINU I OTPLATE ZAJMOVA | 0 | 0 |  |
| **RAZLIKA PRIMITAKA I IZDATAKA** | **2.562.700** | **1.857.792** | **72,5** |
| PRIJENOS SREDSTAVA IZ PRETHODNE GODINE | 31.042.724 | 25.481.453 | 82,1 |
| PRIJENOS SREDSTAVA U SLJEDEĆE RAZDOBLJE | -30.700.124 | -26.529.836 | 86,4 |
| NETO FINANCIRANJE | 2.905.300 | 809.409 | 27,9 |
| **VIŠAK/MANJAK + NETO FINANCIRANJE** | **0** | **0** |  |

PRIMICI OD FINANCIJSKE IMOVINE I ZADUŽIVANJA

Centar je za 2023. godinu planirao primitke od financijske imovine i zaduživanja u iznosu od 2.562.700,00 eura, a u izvještajnom razdoblju od siječnja do kraja lipnja 2023. godine isti su ostvareni u iznosu od 1.857.791,71 eura ili 72,49% plana i odnose se na:

* **Primljeni povrati glavnica danih zajmova i depozita** - ostvareni su u iznosu od 1.031.032,78 eura, a odnose se na primitke (povrate) glavnice zajmova (DE-FOS d.o.o., Kutina), na primitke po sklopljenim predstečajnim nagodbama (ADRIADIESEL d.d., Karlovac) te stečajnim postupcima (G.H.B. d.o.o. u stečaju, Opatija).
* **Primici od prodaje dionica i udjela u glavnici** - ostvareni su u ukupnom iznosu od 826.758,93 eura, a u najvećoj mjeri se odnose na primitke od prodanih dionica/poslovnih udjela u vlasništvu Centra u ukupnom iznosu od 757.880,81 euro (VALAMAR RIVIERA d.d., Poreč, BC INSTITUT d.d., Rugvica, ATLANTSKA PLOVIDBA d.d., Dubrovnik, PLAVA LAGUNA d.d., Poreč, SOLARIS d.d., Šibenik, ARENA HOSPITALITY GROUP d.d., Pula) i na uplate od „malih dioničara“ u ukupnom iznosu od 68.878,12 eura.

IZDACI ZA FINANCIJSKU IMOVINU I OTPLATE ZAJMOVA

Centar nije za 2023. godinu planirao niti izvršio izdatke za financijsku imovinu i otplate zajmova.

PRIJENOS SREDSTAVA IZ PRETHODNE GODINE I PRIJENOS SREDSTAVA U SLJEDEĆE RAZDOBLJE

Centar je za 2023. godinu planirao prijenos sredstava iz prethodne godine u iznosu od 31.042.724,00 eura, a u izvještajnom razdoblju od siječnja do kraja lipnja 2023. godine isti je ostvaren u iznosu od 25.481.453,24 eura ili 82,09% plana i u najvećoj mjeri se odnose na sredstva ostvarena od primitaka od financijske imovine Centra iz prethodnih godina.

Centar je za 2023. godinu planirao prijenos sredstava u sljedeće razdoblje u iznosu od 30.700.124,00 eura, a u izvještajnom razdoblju od siječnja do kraja lipnja 2023. godine isti su ostvareni u iznosu od 26.529.835,88 eura ili 86,42% plana i koristit će se za podmirenje tekućih obveza Centra.

**IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

Centar se u izvještajnom razdoblju nije zaduživao na domaćem i stranom tržištu novca i kapitala niti trenutno ima u otplati dugoročne kredite i zajmove.

**IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA**

Centar u izvještajnom razdoblju nije davao jamstva niti je imao izvršenih plaćanja po protestiranim jamstvima.